**Jaunuzņēmumu darbības atbalsta likums**

**I nodaļa**

**Vispārīgie noteikumi**

**1.pants. Likuma lietotie termini**

Likumā ir lietoti šādi termini:

1. atbalsta programma – šī likuma ietvaros valsts piedāvātais pasākumu kopums, kas veicina inovatīvas komercdarbības attīstību un pētniecību privātajā sektorā;
2. fiksēts maksājums – valsts sociālās apdrošināšanas obligāto iemaksu (turpmāk – obligātās iemaksas) mēneša galīgs maksājums, ko darba devējs veic par darba ņēmēju valsts sociālās apdrošināšanas speciālajā budžetā;
3. inovatīvs produkts – prece vai pakalpojums ar augstu pievienoto, tostarp tehnoloģisko, vērtību, kas nodrošina jaunu noteikta produkta un pakalpojuma attīstību vai esošo būtisku uzlabojumu;
4. jaunuzņēmums – kapitālsabiedrība ar augstas izaugsmes potenciālu, kuras pamatdarbība ir saistīta ar inovatīvu, mērogojamu biznesa modeļu, produktu izstrādi, ražošanu un attīstību (starptautiski lietotais apzīmējums angļu valodā *“startup”*);
5. kvalificēts riska kapitāla investors – riska kapitāla investoru sarakstā iekļauta persona, kas atbilst šajā likumā noteiktajām pazīmēm un noteiktajā kārtībā ir veikusi ieguldījumu jaunuzņēmuma pamatkapitālā;
6. Komisija – koleģiāla uzraudzības institūcija, kura izpilda šajā likumā noteiktos pienākumus un tiesības.

**2.pants. Likuma mērķis**

Likuma mērķis ir veicināt jaunuzņēmumu veidošanos Latvijā, tādējādi veicinot inovatīvas komercdarbības attīstību un pētniecību privātajā sektorā, kā arī pētniecības komercializāciju.

**3.pants. Likuma darbības joma**

 Šis likums nosaka:

1. jaunuzņēmuma pazīmes, tam pieejamās atbalsta programmas,
2. jaunuzņēmumam noteikto pieteikšanās kārtību atbalsta programmām un jaunuzņēmumu darbības uzraudzības kārtību,
3. jaunuzņēmumiem piesaistāmo riska kapitāla investoru kvalifikācijas nosacījumus un to atzīšanas kārtību.

**4.pants. Jaunuzņēmuma pazīmes**

Laijaunuzņēmums varētu izmantot šajā likumā noteiktās atbalsta programmas, tam ir jāatbilst šādām pazīmēm:

1. kapitālsabiedrība ir piesaistījusi kvalificēta riska kapitāla investoru vismaz 30 000 euro ieguldījumu tās pamatkapitālā katrā atbalsta pieteikuma iesniegšanas gadā, tādējādi apliecinot pieteiktās biznesa idejas dzīvotspēju. Minētais ieguldījums ir piesaistīts pieteiktās biznesa idejas īstenošanai;
2. kapitālsabiedrība veic komercdarbību pirmos piecus gados kopš tās reģistrēšanas komercreģistrā;
3. kapitālsabiedrības statūtos norādīta atzīme, ka tā veic jaunuzņēmuma darbību attiecīgajā jomā;
4. kapitālsabiedrības ieņēmumi no saimnieciskās darbības nav sasnieguši 5 000 000 *euro* pirmajos piecos gados, kopš tās reģistrēšanas brīža;
5. kapitālsabiedrības ieņēmumi no saimnieciskās darbības nav sasnieguši 200 000 *euro* pirmajos divos gados, kopš tās reģistrēšanas komercreģistrā;
6. peļņa kopš kapitālsabiedrības reģistrēšanas brīža (t.sk., šajā likumā noteikto atbalsta programmu izmantošanas laikā) netiek sadalīta dividendēs un tiek novirzīta kapitālsabiedrības attīstībai;
7. kapitālsabiedrība nav reorganizēta, t.sk., nav vertikāli integrēta, nepastāv līdzdalība citā kapitālsabiedrībā, nav veikta uzņēmuma pāreja Komerclikuma 20.panta izpratnē, un tā pamatkapitāla daļas (akcijas) nav atsavinātas (atsavināšana neattiecas uz kvalificētā riska kapitāla investoru un darba ņēmēju daļām);
8. kapitālsabiedrības nodokļu parāds uz Komisijas lēmuma pieņemšanas brīdi nepārsniedz 150 euro;
9. kapitālsabiedrība atbilst vismaz vienai no šādām inovatīvām pazīmēm:
	1. pieder vai ir pieteiktas inovatīva produkta īpašumtiesības;
	2. vismaz 70 % no nodarbinātā personāla ir maģistra grāds vai doktora grāds;
	3. pētniecībai un attīstībai ir novirzīti vismaz 50% no kapitālsabiedrības izdevumiem kopš komersanta reģistrēšanas brīža;
10. kapitālsabiedrībai nav pasludināta maksātnespēja.

**5.pants. Riska kapitāla investoru saraksta kvalifikācijas nosacījumi**

(1) Par kvalificētiem riska kapitāla investoriem uzskatāmi:

1) alternatīvo ieguldījumu fonds, kas reģistrēts saskaņā ar Alternatīvo ieguldījumu fondu un to pārvaldnieku likumu un pēdējo trīs gadu laikā veicis ieguldījumu vismaz trīs jaunuzņēmumu pamatkapitālā vismaz 30 000 euro apmērā katrā, bet ne vairāk par 200 000 euro katrā, kas nepārsniedz 20% uzņēmuma pamatkapitāla apjoma.

2) citi fondi vai kapitālsabiedrības, kuras pēdējo trīs gadu laikā veikušas ieguldījumu vismaz trīs jaunuzņēmumu pamatkapitālos. Ieguldījumi katrā jaunuzņēmumā ir jābūt vismaz 30 000 euro apmērā, bet ne vairāk par 200 000 euro, ieguldītāja līdzdalībai nepārsniedzot 20% no jaunuzņēmuma pamatkapitāla;

3) pasaules vadošie sēklas vai sākuma riska kapitāla fondi un investori, kuriem tas ir pamatdarbības veids un kuru starptautiskā reputācija riska kapitāla jomā ir ticami nosakāma pēc publiski pieejamas informācijas;

(2) Par kvalificētiem riska kapitāla investoriem nav uzskatāmas personas, kas atbilst vienam no šādiem nosacījumiem:

1) ir tieši vai netieši (caur līgumiskām attiecībām) saistīts ar jaunuzņēmumu, kurā veic ieguldījumu, t.sk., investoru dalībniekiem;

2) veic  nebanku patērētāju kreditēšanas pakalpojumus;

3) kapitālsabiedrībai piesaistītie līdzekļi, kas minēti šā likuma 4.panta pirmajā punktā, ir atzīstami par noziedzīgi iegūtiem Noziedzīgi iegūtu līdzekļu legalizācijas un terorisma finansēšanas novēršanas likuma izpratnē.

(3) Šā panta otrās daļas 1.punktā nosacījumu raksturojumu un papildus ierobežojumus kvalificētu riska kapitāla investoru noteikšanai, nosaka Ministru kabinets.

**II nodaļa**

**Atbalsta programmas jaunuzņēmumu darbībai**

**6.pants. Atbalsta programma nodokļu nomaksai**

(1) Jaunuzņēmumam ir tiesības pieteikties veikt fiksētu maksājumu par darba ņēmēju no divu Ministru kabineta noteikto minimālo mēneša darba algas apmēra, piemērojot obligāto iemaksu likmi, kas noteikta saskaņā ar likumu “Par valsts sociālo apdrošināšanu” 18.pantu. Fiksētais maksājums aizstāj obligātās iemaksas un iedzīvotāju ienākuma nodokli par konkrēto darba ņēmēju.

(2) Ja jaunuzņēmuma darba ņēmēja algotā darbā aprēķinātie ienākumi kalendārā gadā pārsniedz obligāto iemaksu objekta maksimālo apmēru, jaunuzņēmumam papildus ir pienākums veikt solidaritātes nodokļa maksājumus, saskaņā ar Solidaritātes nodokļa likumu.

(3) Ja jaunuzņēmumā par darba ņēmēju tiek veikts šā panta pirmajā daļā noteiktais fiksētais maksājums, tad no starpības starp darba ņēmēja algotā darbā aprēķinātie bruto ienākumu algas aprēķinātā obligāto iemaksu objekta un šā panta pirmajā daļā veikto fiksēto maksājuma objektu un šā panta otrajā daļā veikto solidaritātes nodokļa maksājumu minētajam darba ņēmējam ar darba devēja starpniecību ir pienākums veikt papildus obligātās iemaksas valsts pensiju apdrošināšanai vai veikt iemaksas privātajā brīvprātīgajā pensiju shēmā (jeb pensiju sistēmas 3.līmenī), no iepriekš minētās starpības ne mazāk kā 10 procentus.

(4) Jaunuzņēmums fiksēto maksājumu un solidaritātes nodokļa maksājumus veic un ziņas par darba ņēmējiem iesniedz likuma “Par valsts sociālo apdrošināšanu” noteiktajā kārtībā un termiņos.

(5) Jaunuzņēmums ir tiesīgs iegūt maksāt fiksēto maksājumu, ja ir rakstveidā vienojies ar tiem darba ņēmējiem, par kuriem tiks piemērota atbalsta programma nodokļu nomaksai. Vienlaikus darbinieks informē darba devēju par savu izvēli veikt papildus obligātās iemaksas valsts pensiju apdrošināšanai vai iemaksas privātajā brīvprātīgajā pensiju shēmā. Šo vienošanos kā atsevišķu noteikumu var ietvert darba līgumā.

(6) Ministru kabinets nosaka kārtību, kādā jaunuzņēmums iesniedz ziņojumu par darba ņēmēju algotā darbā aprēķinātajiem ienākumiem, maksā šajā likumā noteiktos nodokļus, t.sk., fiksēto maksājumu, uzņēmējdarbības riska valsts nodevu, obligātās iemaksas valsts pensiju apdrošināšanai un iemaksas privātajā brīvprātīgajā pensiju shēmā, kā arī kārtību, kādā kapitālsabiedrība pāriet vispārīgajā nodokļu maksāšanas režīmā, un citus saistītos pienākumus pēc tiesību zaudēšanas maksāt fiksēto maksājumu.

**7.pants. Atbalsta programma augsti kvalificētu darba ņēmēju piesaistei**

(1) Jaunuzņēmumam ir tiesības pieteikties atbalstam augsti kvalificētu darba ņēmēju piesaistei gadījumos, kad jaunuzņēmuma darba ņēmējs nepiekrīt, ka par viņu tiek veikts fiksēts maksājums.

(2) Ministru kabineta noteikumi par grantiem augstas kvalifikācijas darbinieku piesaistei nosaka kārtību kādā tiek piešķirts atbalsts jaunuzņēmumiem, kas atbilst šā likuma 4.pantā noteiktajām pazīmēm.

(3) Atbalstu, kas minēts šā likuma 6.pantā, kapitālsabiedrība nevar apvienot ar šajā pantā minēto atbalstu par vienu un to pašu darba ņēmēju.

**8.pants Citi saistītie nodokļu atvieglojumi**

(1) Taksācijas gadā, kad tiek izmantota šā likuma 6. un 7.pantā noteiktā atbalsta programma:

1. jaunuzņēmuma darba ņēmējs ir tiesīgs nemaksāt iedzīvotāju ienākuma nodokli;
2. jaunuzņēmums piemēro uzņēmumu ienākuma nodokļa atlaidi līdz 100% apmēram.

(2) Jaunuzņēmumam, kas maksā fiksēto maksājumu, un tā darba ņēmējam par darbu minētajā jaunuzņēmumā nav tiesības piemērot maksātāja gada neapliekamo minimumu, attaisnotos izdevumus, kā arī atvieglojumus par apgādībā esošām personām, kā arī šis darba ņēmējs nevar būt apgādībā esoša personas saskaņā ar likumu “Par iedzīvotāju ienākuma nodokli”.

(3) Šā panta pirmajā daļā noteikto atlaidi 100 % apmērā piemēro, ja netiek sasniegts *de minimis* slieksnis.

(4) Jaunuzņēmumam, izmantojot šā panta pirmās daļas otrajā punktā noteikto atvieglojumu, ir tiesības piemērot uzņēmumu ienākuma nodokļa atlaidi līdz 100% apmēram, izņemot uzņēmumu ienākuma nodokļa daļai, kas aprēķināta par:

1. izdevumiem, kas nav saistīti ar saimniecisko darbību;
2. izveidotajiem uzkrājumiem;
3. soda naudām un līgumsodiem;
4. maksājumu nerezidentam, no kura bija jāietur, bet netika ieturēts uzņēmumu ienākuma nodoklis;
5. izdevumu daļu, kas radusies sakarā ar aktīvu pārvērtēšanu;
6. zaudēto parādu summu, kas neatbilst likuma “Par uzņēmumu ienākuma nodokli” 9.panta noteikumiem;
7. starpību starp saņemtā pakalpojuma vai preces, vai arī sniegtā pakalpojuma vai preces vērtību un tirgus vērtību.

(5) Jaunuzņēmums nav tiesīgs segt pirmstaksācijas un taksācijas perioda zaudējumus, kas radušies saskaņā ar likuma “Par uzņēmumu ienākuma nodokli” noteikumiem. Komersants nav tiesīgs segt zaudējumus, kas radušies saskaņā ar likuma “Par uzņēmumu ienākuma nodokli” noteikumiem atbalsta saņemšanas periodā un taksācijas periodā pirms atbalsta saņemšanas.

(6) Ja Komisijas lēmuma par jaunuzņēmuma atbalstīšanu pieņemšanas datums nesakrīt ar nodokļu maksātāja taksācijas perioda sākumu, lai nodrošinātu šā panta pirmās daļas otrajā punktā minēto atlaidi, komersants uzņēmumu ienākuma nodokļa aprēķināšanas mērķim sagatavo gada pārskatu un uzņēmumu ienākuma nodokļa deklarāciju par taksācijas periodu, kurā komersantam nav tiesības piemērot atbalstu un gada pārskatu un uzņēmumu ienākuma nodokļa deklarāciju par taksācijas periodu par kuru jaunuzņēmumam ir tiesības saņemt atbalstu.

**9.pants. Atbalsta programmās piemērojamais valsts atbalsta veids**

(1) Šī likuma 6., 7 un 8.pantā noteiktie atbalsta pasākumi tiek īstenoti kā *de minimis* atbalsts saskaņā ar Komisijas (ES) 2013.gada 18.decembra regulu Nr. 1407/2013 par līguma par ES darbību 107. un 108.panta piemērošanu *de minimis* atbalstam (dokuments attiecas uz EEZ) (Eiropas Savienības Oficiālais Vēstnesis, 2013.gada 24.decembris, Nr.L352/1)” (turpmāk – Komisijas regula Nr. 1407/2013) un normatīvajiem aktiem par *de minimis* atbalsta uzskaites un piešķiršanas kārtību un *de minimis* atbalsts uzskaites veidlapu paraugiem.

(2) *De minimis* atbalsta apmērs kopā ar attiecīgajā fiskālajā gadā un iepriekšējos divos fiskālajos gados piešķirto *de minimis* atbalstu nepārsniedz Komisijas regulas Nr.1407/2013 3.panta 2.punktā noteikto maksimālo *de minimis* atbalsta apmēru viena vienota uzņēmuma līmenī – 200 000 *euro*. Viens vienots uzņēmums ir tāds uzņēmums, kas atbilst Komisijas regulas Nr.1407/2013 2.panta 2.punktā minētajiem kritērijiem.

(3) Atbalstu, kas sniegts šī likuma ietvaros, var apvienot ar citu atbalstu, ievērojot Komisijas regulas Nr.1407/2013 5.panta 1. un 2.punktu, tai skaitā, drīkst kumulēt ar citu valsts atbalstu attiecībā uz vienām un tām pašām attiecināmajām izmaksām vai citu valsts atbalstu tam pašam riska finansējuma pasākumam, ja šīs kumulācijas rezultātā netiek pārsniegta attiecīgā maksimālā atbalsta intensitāte vai atbalsta summa, kāda noteikta valsts atbalsta programmā vai Eiropas Komisijas lēmumā.

 (4) Šī likuma 6., 7 un 8.pantā noteiktais atbalsts netiek sniegts Komisijas regulas Nr. 1407/2013 1. panta 1. punktā noteiktajām nozarēm un darbībām. Ja jaunuzņēmums vienlaicīgi darbojas vienā vai vairākās nozarēs vai veic citas darbības, kas ietilpst Komisijas regulas Nr. 1407/2013 darbības jomā, tad *de minimis* atbalsta saņēmējs nodrošina šo nozaru darbību vai izmaksu nodalīšanu saskaņā ar Komisijas regulas Nr. 1407/2013 1. panta 2. punktu.

(5) Jaunuzņēmums ir atbildīgs par šajā pantā noteikto maksimālo *de minimis* atbalsta apmēru viena vienota uzņēmuma līmenī sliekšņa ievērošanu.

**10.pants. Atbalsta programmu piemērošanas termiņš**

(1) Atbalstu, kas minēts šā likuma 6. un 8.pantā, piemēro uz vienu taksācijas gadu, pēc kura lēmums ir atkārtoti pārskatāms šajā likumā noteiktajā kārtībā.

(2) Atbalsts tiek piešķirts par periodu no Komisijas lēmuma pieņemšanas brīža.

**11.pants. Atbalsta programmas ierobežojumi**

Jaunuzņēmums nevar:

1. pieteikt šā likuma 6. un 7.pantā minēto atbalstu par darba ņēmēju, par kuru izvēlētajā taksācijas periodā jau tiek piemērots minētais atbalsts pie cita darba devēja;
2. pieteikties šajā likumā noteiktajām atbalsta programmām, ja tās darbība ir saistīta ar nebanku sektora kreditēšanas pakalpojumiem.

**12.pants. Atbalsta programmu sniedzējs**

Šā likuma 6., 7 un 8.pantā noteiktās atbalsta sniedzējs ir Latvijas Investīciju un attīstības aģentūra (turpmāk – LIAA).

**III nodaļa**

**Lēmuma pieņemšana par jaunuzņēmuma dalību atbalsta programmās un tā darbības uzraudzības kārtība**

**13.pants. Jaunuzņēmumu uzraudzības komisija**

(1) Atbildīgā iestāde par Komisijas sastāva un tās darbības nolikuma apstiprināšanu ir Ekonomikas ministrija.

(2) Komisijas sekretariāta funkcijas šī likuma 6., 7. un 8.pantā noteiktā atbalsta piešķiršanai nodrošina LIAA.

**14.pants. Komisijas pienākumi un tiesības**

(1) Komisijai ir šādi pienākumi:

1) pieņem lēmumu par jaunuzņēmuma atbalstīšanu vai atteikumu, vai tiesību zaudēšanu dalībai atbalsta programmās;

2) pieņemt lēmumu par personas atbilstību šā likuma noteiktajiem nosacījumiem un tā iekļaušanu vai noraidīšanu, vai izslēgšanu kvalificēto riska kapitāla investoru sarakstā;

 (2) Komisijai ir šādas tiesības:

1) piesaistīt ārējus ekspertus, lai vērtētu specifiskus jautājumus, kuros Komisijai nepieciešama padziļināta izpēte un ekspertīze;

2) pieprasīt publiskās personas orgānam informāciju, kas nepieciešama Komisijai uzdevumu izpildei, t.sk., drošības jautājumos, par riska kapitāla investoru piesaistīto naudas līdzekļu izcelsmi;

3) pieprasīt jaunuzņēmumam ar tā komercdarbību saistīto informāciju, kas nepieciešama Komisijai uzdevuma izpildei un jaunuzņēmuma darbības uzraudzības nodrošināšanai;

4) pieprasīt ārvalstu publiskās pārvaldes iestādēm un profesionālajām apvienībām atzinumus par riska kapitāla investoru profesionālo praksi un atbilstību kvalifikācijas nosacījumiem.

**15.pants. Komisijas lēmuma pieņemšanas kārtība par jaunuzņēmuma dalību atbalsta programmās**

(1) Jaunuzņēmums, kas vēlas izmantot tiesības piedalīties atbalsta programmās, iesniedz pieteikumu Komisijai, apliecinājumu par biznesa idejas dzīvotspēju un turpmākās darbības plānu.

(2) Komisija pieņem lēmumu par jaunuzņēmuma atbalstīšanu atbalsta programmās, ja jaunuzņēmumam ir izpildīti visi šajā likumā minētie nosacījumi.

(3) Komisija lēmumu par jaunuzņēmuma dalību atbalsta programmās pieņem mēneša laikā no pieteikuma saņemšanas dienas. Ja objektīvu iemeslu minēto termiņu nav iespējams ievērot, Komisija lēmumu par jaunuzņēmuma dalību atbalsta programmās pieņem atbilstoši Administratīvā procesa likuma 64.panta otrajai daļai vai atsaka pozitīva lēmuma pieņemšanu.

(4) Komisijas lēmums ir apstrīdams Ekonomikas ministrijā.

(5) Komisija lēmumu par jaunuzņēmuma dalību atbalsta programmās paziņo, to nosūtot adresātam un informāciju par jaunuzņēmuma atbalstīšanu vai tiesību zaudēšanu publicējot atbalstīto jaunuzņēmumu reģistrā.

(6) Komisijas sekretariāts lēmumu par jaunuzņēmuma dalību atbalsta programmās paziņo Valsts ieņēmumu dienestam.

(7) Ministru kabinets nosaka kārtību, kādā jaunuzņēmums iesniedz pieteikumu Komisijai tā dalībai atbalsta programmās, un nosaka Komisijas lēmuma pieņemšanas kārtību par jaunuzņēmuma tiesību apstiprināšanu, atteikumu vai tiesību zaudēšanu, kā arī informācijas sniegšanu par projekta īstenošanu.

**16.pants. Atbalstīto jaunuzņēmumu reģistrs**

(1) Atbalstīto jaunuzņēmumureģistru ved Komisijas sekretariāts.

(2) Reģistrā ieraksta šādas ziņas:

1) jaunuzņēmuma nosaukums, reģistrācijas numurs, juridiskā adrese;

2) lēmuma par jaunuzņēmuma dalību šā likuma 6. un 7.pantā noteiktajās atbalsta programmās pieņemšanas un publicēšanas datums, piešķirtais numurs;

3) lēmumā norādīto atbalsta programmu.

(3) Atbalstīto jaunuzņēmumu reģistrs tiek publicēts LIAA mājas lapā internetā.

**17.pants. Jaunuzņēmuma** **pienākumi**

(1) Jaunuzņēmums, kas piedalās vai vēlas izmantot tiesības piedalīties atbalsta programmās, ir pienākums sniegt Komisijai patiesu un skaidru informāciju un dokumentus, kas:

1) rada neapšaubāmu priekšstatu par tās atbilstību šā likumā 4.pantā noteiktajām pazīmēm;

2) saistīta ar izmaiņām šā likuma 4.pantā noteiktajās pazīmēs ne vēlāk kā desmit darba dienas kopš izmaiņu veikšanas.

3) saistīta ar biznesa plāna projekta, par kuru ir saņemts kvalificētā riska kapitāla investora ieguldījums, īstenošanas gaitu;

4) saistīta ar komercdarbību, atbilstoši Komisijas informācijas pieprasījumam;

5) saistīta ar atbalsta kumulāciju citās atbalsta programmās, kas nav minēts šā likuma ietvaros;

6) veikt 4.panta 9.punkta “c” apakšpunktā minētos izdevumus uzskaiti dalīti no citiem izdevumiem.

(2) Jaunuzņēmums, kas taksācijas gadā ir zaudējis tiesības atbalsta programmu, ir pienākums veikt visu nodokļu nomaksu vispārīgajā kārtībā par taksācijas gadu. Veicot nodokļu nomaksu vispārējā kārtībā, ņem vērā iepriekš veikto fiksēto maksājumu un papildus veiktās obligātās iemaksas valsts pensiju apdrošināšanai;

(3) Jaunuzņēmums, kas taksācijas gadā ir zaudējis tiesības izmantot atbalsta programmu, ja atsavinājis inovatīvu produktu, uz kura pamata tas ir saņēmis šajā likumā noteikto atbalstu, netiek piemērota nokavējuma nauda saskaņā ar likuma “Par nodokļiem un nodevām” noteikumiem un soda nauda par taksācijas gadā atbalsta programmas ietvaros maksājamajiem nodokļiem.

**18.pants. Jaunuzņēmuma tiesību zaudēšana**

Komisija lēmumu par jaunuzņēmuma tiesību apstiprināšanu šā likuma noteiktajās atbalsta programmās atceļ, jajaunuzņēmums:

1. iesniedz pieteikumu par dalības atcelšanu;
2. *de minimis* atbalsta apmērs kopā ar attiecīgajā fiskālajā gadā un iepriekšējos divos fiskālajos gados piešķirto *de minimis* atbalstu pārsniedz Komisijas regulas Nr.1407/2013 3.panta 2.punktā noteikto maksimālo *de minimis* atbalsta apmēru viena vienota uzņēmuma līmenī – 200 000 *euro*;
3. neatbilst šā likuma 4.pantā noteiktām pazīmēm;

4) šajā likumā noteiktajā termiņā nav sniedzis informāciju Komisijai, kas ir saistīta ar izmaiņām šā likuma 4.pantā noteiktajās pazīmēs;

5) pēc atkārtota Komisijas lūguma nesniedz informāciju, kas sniedz skaidru un patiesu priekšstatu par tā atbilstību šajā likumā noteiktajām pazīmēm, vai informāciju par tā komercdarbību, atbilstoši Komisijas informācijas pieprasījumam;

6) nav izpildījis šā likuma 6.panta nosacījumus;

7) atsavinājis inovatīvu produktu, uz kura pamata tas ir saņēmis šajā likumā pieteikto atbalstu.

**IV nodaļa**

**Kvalificētā riska kapitāla investora iekļaušana sarakstā un izslēgšana no tā**

**19.pants. Komisijas lēmuma pieņemšanas kārtība par riska kapitāla investora kvalifikāciju**

(1) Ja persona vēlas iegūt tiesības tās iekļaušanai kvalificēto riska kapitāla investoru sarakstā, tā iesniedz pieteikumu Komisijai, pievienojot apliecinājumu par tās atbilstību šā likuma 5.panta noteiktajām pazīmēm, atbilstoši veidlapai, kuru apstiprina Ministru kabinets.

(2) Ja persona nav iekļauta kvalificēto riska kapitāla investoru sarakstā, šā panta pirmajā daļā minēto pieteikumu var iesniegt to pievienojot kapitālsabiedrības pieteikumam, kas minēts šā likuma 15.panta pirmajā daļā.

(3) Komisija pieņem lēmumu par personas iekļaušanu kvalificēto riska kapitāla investoru sarakstā, ja personai ir izpildīti visi šajā likumā minētie nosacījumi.

(4) Komisija lēmumu par personas iekļaušanu kvalificēto riska kapitāla investoru sarakstā pieņem mēneša laikā no pieteikuma saņemšanas dienas. Ja objektīvu iemeslu minēto termiņu nav iespējams ievērot, Komisija lēmumu par jaunuzņēmuma dalību šā likuma 6., 7 un 8.pantā noteiktajās atbalsta programmās pieņem atbilstoši Administratīvā procesa likuma 64.panta otrajai daļai vai atsaka pozitīva lēmuma pieņemšanu.

(5) Komisijas lēmums ir apstrīdams Ekonomikas ministrijā.

(6) Komisija lēmumu par personas iekļaušanu vai atteikumu kvalificēto riska kapitāla investoru sarakstā paziņo, to nosūtot adresātam un informāciju par personas iekļaušanu vai izslēgšanu no kvalificēto riska kapitāla investoru saraksta publicējot par kvalificēto riska kapitāla investoru sarakstā.

(7) Ministru kabinets nosaka kārtību, kādā Komisija pieņem lēmumu par kvalificēta riska kapitāla investora iekļaušanu vai izslēgšanu no kvalificēta riska kapitāla investoru saraksta.

**20.pants. Kvalificēto riska kapitāla investoru saraksts**

(1) Kvalificēto riska kapitāla investoru sarakstu ved Komisijas sekretariāts.

(2) Sarakstā ieraksta šādas ziņas:

1) kvalificētā riska kapitāla investora nosaukums, reģistrācijas numurs, juridiskā adrese;

2) lēmuma par personas iekļaušanu vai izslēgšanu kvalificēto riska kapitāla investoru sarakstā pieņemšanas un publicēšanas datums, piešķirtais numurs.

(3) Kvalificēto riska kapitāla investoru saraksts tiek publicēts LIAA mājas lapā internetā.

Likums stājās spēkā 2017.gada 1.janvārī.

Iesniedzējs:

Ministru prezidenta biedrs,

ekonomikas ministrs A.Ašeradens

**Vīza:**

Valsts sekretārs J.Stinka

28.09.2016. 10:37

2790

I.Lore

67013099, Ilze.Lore@em.gov.lv